Dansk firma opfinder ultraeffektiv afløser for cykelkæden

Den fedtede cykelkæde, som vi kender den, kan snart være en saga blot. Holstebro-firmaet CeramicSpeed har vundet en Eurobike Award for sit DrivEn-system; en løsning hvor kæden skiftes ud med kuglelejer og giver markant mindre friktion end traditionelle transmissionsystemer, som eksempelvis kvalitetssystemer som Shimanos Dura-Ace. Det skriver Ing.dk, der citerer New Atlas.

Som det også kan ses forklaret i videoen ovenfor, består DrivEn-løsningen af af en kulfiberaksel der forbinder kraksættet foran med en 13-gears kassette på baghjulet. Akslen er udstyret med 21 kuglelejer, der griber fat i kassetten og driver hjulet rundt. På sigt er det meningen, at kuglelejerne skal kunne veksle mellem de 13-gear, men på nuværende tidspunkt kan systemet altså ikke skifte gear. Firmaet arbejder med en trådløs servoløsning i akslen til at løse udfordringen.

“Vi har opnået det, mange har sagt var umuligt. Vi har opnået et 99 procent effektivt gearsystem uden kæde og bagskifter,” siger virksomhedens CTO, Jason Smith, til New Atlas.

CeramicSpeed har også flere forbedringer på skrivebordet, der vil øge effektiviteten endnu mere, såsom dobbelte kuglelejer og en mere optimeret tandform.

DrivEn-systemet indeholder i alt 21 keramiske lejer (foto: CeramicSpeed).

Startede med rulleskøjter

Stifteren af CeramicSpeed, Jacob Csizmadia, satte i 1998 verdensrekord, ved at løbe 505 kilometer på rulleskøjter på bare 24 timer. Det skete med specielle hybridkuglelejer, der var udviklet i samarbejde mellem Csizmadia og det svenske firma SKF. Siden har Jacob Csizmadia startet CeramicSpeed og leveret hybridkuglelejer til bl.a. cykelholdet Team CSC, der brugte keramiske hybridkuglelejer første gang under Tour De France i 2001.

Dansk firma opfinder ultraeffektiv afløser for cykelkæden